זוכרות וזוכרים שהתוודתי כי אני לא יודע מה לעשות עם הסרט הזה? אז עכשיו נדמה לי שיש לי קצה חוט לגבי כיצד להפגין את אהבתי והערכתי ל״אפס ביחסי אנוש״ של טליה לביא. זה הולך ככה – הקרנת טרום בכורה ביום שישי הקרוב, ה-20.6, בשעה 11:30 בקולנוע לב דיזנגוף. בהשתתפות היוצרות ואורחות או אורחים נוספים שלאחר ההקרנה יפצחו בדיון עם חברי הבלוג והקהל כאחד. זה יוצא כשבוע לפני עלייתו הרשמית של הסרט לאקרנים, ב-26.6, ושבוע אחרי סופש של טרום-בכורות שהיו מוצלחות ועוררו דיבור חיובי על הסרט, שנחשף על מסכי ישראל לראשונה בפסטיבל קולנוע דרום.
״אפס ביחסי אנוש״ מגיע אלינו אחרי שנות ציפייה ארוכות לפיצ׳ר הראשון של טליה לביא, שסרטיה הקצרים ״חיילת בודדה״ ו״שיבולת בקפה״ הפכו אותה להבטחה. הוא גם מגיע מעוטר בעלי הניצחון מפסטיבל טרייבקה היוקרתי, שם זכה בפרס הסרט הטוב ביותר וכן בפרס ע״ש נורה אפרון לבמאית מבטיחה. העלילה מתרחשת בבסיס צה״לי מדברי וג׳ובניקי להחריד (שיזפון, אם לדייק), ועוקבת אחר מספר חיילות שהחיים הצבאיים שלהן מתקיימים איפשהו בין תיאטרון אבסורד לקומדיה שחורה כמו לב של רס״ר משמעת. מככבות בו רבות ונהדרות, ביניהן: דאנה איבגי, נלי תגר, שני קליין, תמרה קליינגון, מיטל גל סויסה ובתפקידים קטנים יותר גם כמה שחקנים ממין זכר (יובל סגל, למשל). זה מצחיק כמו שמעט מאוד סרטים ישראלים הצחיקו אותי בשנים האחרונות, דרמטי בדיוק במידה הנכונה ובסופו של דבר גם סרט מעורר מחשבה ואולי אפילו חתרני בייצוג ובתפיסה שלו לגבי כמה וכמה מעמודי התווך של הישראליוּת והצה"ליוּת.
רוצות ורוצים לראות? יופי, כי גם לי לא תזיק צפייה נוספת, ובטח שלא שיחה עם היוצרת. כרטיסים ניתן לרכוש באתר של קולנוע לב, בנוהל הרגיל – בריבוע האדום מימין ששמו ״רכישת כרטיסים״ יש לבחור בבית הקולנוע באפשרות של ״לב תל אביב״ ומשם בסרט ״אפס ביחסי אנוש״, יום שישי ה-20.6 השעה 11:30 (בצהריים). אפשר גם דרך העמוד של הסרט בתוך האתר של לב. אם האופציה לא פתוחה עדיין, אל דאגה – זה יתעדכן במהלך היום. יש כמובן הקרנות אחרות באותו סופש, אבל רק בשישי בצהריים נהיה שם אנחנו לשיחה.
ומכיוון שאנחנו חוזרים אל זירת הפשע (שישי בצהריים בקולנוע לב אשר בדיזנגוף סנטר, מזכיר נשכחות), חשבנו בכל זאת לצ׳פר. יש לנו שני כרטיסים זוגיים לחלק, למי שמוצא או מוצאת בבלוג את פריט הטריוויה הבא – בפרויקט ה-50 של סריטה, איזה סרט עונה להגדרה של קומדיה צבאית, או הינו סרט צבאי שמכיל רגעים קומיים של אבסורד?
הראשון או הראשונה שיכתבו באיזור התגובות שם של סרט (לדעתי יש יותר מאחד) ואת מיקומו ברשימת ה-50 שלנו, יזכו בכרטיס זוגי וחינמי להקרנה המדוברת. אם מישהו כבר ענה את התשובה שרציתם או רציתן להגיד, אל ייאוש – חפשו ברשימה סרט אחר שעונה על ההגדרה הלא צרה כלל שנתתי כאן למעלה ולכו עליו. יש כאן חשיבות לזריזות, גם בגלל המלאי המוגבל וגם בשל עניין ה"בעלות" על כל אחת מן התשובות הנכונות האפשריות, אז בואו נראה כמה מהר אפשר לגגל/לחפש בבלוג. עדכון: חמש דקות, ואין כרטיסים חינם! קדימה, להזמין במחיר מלא, אני לא מאמין שמישהו יבקש החזר על הסרט הזה.
עדכון לאחר ההקרנה: אני מוכרח לכתוב כאן תודה גדולה לכל מי שהגיע והגיעה לחגוג איתנו ועם הסרט. בין אם זה הצוות שהזכרתי לעיל שהיה כה משתף פעולה, או כל אחד ואחת מכם ומכן שהיו באולם, צחקו בקול רם, מחאו כף, חלקו סיפורים אישיים מהצבא ושאלו שאלות שהפכו לאחד הדיונים הכי מרגשים של מפגשי סריטה מאז ומעולם. ״כבוד ועוצמה״, כפי שניסחה זאת הקצינה רמה. כבוד ועוצמה.
פוסט זה פורסם בקטגוריה טריילרים, מפגשים, עם התגים אפס ביחסי אנוש, דאנה איבגי, טליה לביא, יובל סגל, מיטל גל, מיטל גל סויסה, נלי תגר, קולנוע לב, שני קליין, תמרה קליינגון. אפשר להגיע ישירות לפוסט זה עם קישור ישיר.
מאש- נוסטלגיה נהדרת!
מקום 1: אפוקליפסה עכשיו!
התנפלות נהדרת, תודה לכולם – המשחק נגמר!
דימה ומיכל, ניצור אתכם קשר בקרוב.
אלכסנדרה – בא לי לתת לך כרטיס רק על האומץ של לבחור את "אפוקליפסה עכשיו". אבדוק את זה וניצור קשר.
רוצה מה? ומה מונע בעדך?
הראשונה, עשו אירוע סריטה בירושלים!
והשניה, בבקשה העלו כפודקאסט את הדיון שאחרי הסרט, כמו שהעלתם את הדיון אחרי הקרנת הזאב, רק שהפעם אל תחכו עד יציאת הdvd, אנחנו מסכימים שתעלו את זה עכשיו.
לגבי ירושלים – עובדים על זה.
״בקצרה״ זה קונספט שנורא קשה לי איתו, כידוע.